Id-Deċiżjoni tal-Kummissjoni
ta' l-10 ta' Novembru 2000
dwar kuntratt standard li jkopri l-kondizzjonijiet għall-użu tat-tikketta Eco tal-Komunità
(notifikata taħt id-dokument numru C(2000) 3278)
(Test b'rilevanza għaż-ŻEE)
(2000/729/KE)
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b'mod partikolari Artikolu 175(1) tiegħu,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta' Lulju 2000, dwar Skema riveduta għall-Għoti tat-Tikketta Eco tal-Komunità [1], u b'mod partikolari Artikolu 9 tiegħu,
billi:
(1) Artikolu 9 tar-Regolament (KE) Nru 1980/2000 jistabbilixxi li għandu jiġi adottat kuntratt standard skond il-proċedura stabbilita f'Artikolu 17,
(2) Huwa approprjat, mhux biss sabiex jiġi evitat ix-xkiel fil-kompetizzjoni iżda wkoll sabiex jiġi żgurat illi l-interessi tal-konsumaturi u ta' l-utenti jiġu protetti, li l-kondizzjonijiet għall-użu tat-tikketta jkunu uniformi fil-Komunità kollha,
(3) L-awtoritajiet kompetenti għandhom, madanakollu, ikunu kapaċi, bla ħsara għall-kumpatibbiltà mar-Regolament (KE) Nru 1980/2000, jinkludu disposizzjonijiet addizjonali fil-kuntratt.
(4) Huwa approprjat li l-kuntratt jinkludi disposizzjonijiet għas-sorveljanza tal-konformità li jippermettu li l-korp kompetenti jkun jista’ jagħmel ċert li t-tikketta tintuża biss għal prodotti li jissodisfaw l-objettivi u l-prinċipji speċifikati f'Artikolu 1 tar-Regolament (KE) Nru 1980/2000 u li huma skond il-kondizzjonijiet tal-kuntratt.
(5) Huwa xieraq ukoll li, f'każijiet ta' nuqqas ta' konformità ma’ l-objettivi u l-prinċipji ta' l-imsemmi Regolament u skond il-kuntratt, għandhom jiġu stabbiliti disposizzjonijiet dwar is-sospenzjoni jew l-irtirar ta' l-għoti tat-tikketta.
(6) Il-miżuri stabbiliti f'din id-Deċisjoni huma skond l-opinjoni tal-Kumitat stabbilit skond Artikolu 17 tar-Regolament (KE) Nru 1980/2000,
ADOTTAT DIN ID-DEĊIŻJONI:
Artikolu 1
Il-kuntratt li għandu jiġi konkluż bejn il-korp kompetenti u kull applikant skond Artikolu 9 tar-Regolament (KE) Nru. 1980/2000 għandu jkun skond il-forma stabbilita fl-Anness ta' din id-Deċiżjoni.
Artikolu 2
Mingħajr preġudizzju għal Artikolu 1, il-korp kompetenti jista’ jinkludi fil-kuntratt disposizzjonijiet addizzjonali sakemm dawk id-disposizzjonijiet addizzjonali jkunu kumpatibbli mar-Regolament (KE) 1980/2000.
Artikolu 3
Id-Deċiżjoni tal-Kummissjoni tal-15 ta' Settembru 1993 dwar kuntratt standard li jkopri l-kondizzjonijiet ta' l-użu tat-tikketta Eco tal-Komunità [2] qiegħda tiġi mħassra.
Artikolu 4
Din id-deċiżjoni hija ndirizzata lill-Istati Membri.
Magħmula fi Brussel, 10 ta' Novembru 2000.